यूपी के संभल में पटाखा कारोबारी के घर धमाका, मां-बेटी समेत चार लोगों की मौत
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar.  बांग्लादेश की प्रधान मंत्री शेख हसीना ने बंगाल की मुख्यमंत्री ममता बनर्जी को गिफ्ट के तौर पर 600 किलोग्राम आम भेजे हैं।
यूपी के संभल में मंगलवार को पटाखा कारोबारी के घर में विस्फोट हो गया। व‍िस्‍फोट से मकान पूरी तरह से जमींदोज हो गया। घटना की सूचना पर पहुंची पुलिस ने रेस्क्यू कर मलबे में दबे 11 लोगों को बाहर निकाला। इनमें मां-बेटी समेत चार की मौत हो गई। पढ़ें पूरी खबर...
आज की अन्य प्रमुख खबरें...
करनाल में यमुना में डूबे 4 युवक, एक की मौत, दो लापता, एक युवक को बचाया
करनाल में मंगलवार को यमुना में नहाने उतरे 4 युवक डूब गए। एक युवक की मौत हाे गई, जबकि एक को सुरक्षित बाहर निकाल लिया गया। वहीं दो अन्य युवकों का अभी सुराग नहीं लग पाया है। गोताखोर दोनों युवकों की तलाश में सर्च अभियान चला रहे हैं। गांव सदरपुर के पास विधायक हरविंद्र कल्याण समेत अन्य प्रशासनिक अधिकारी मौके पर पहुंचे हैं। पढ़ें पूरी खबर...
वृंदावन के प्रेम मंदिर के गोदाम में आग लगी, फायर ब्रिगेड की 6 गाड़ियां मौके पर मौजूद
मथुरा के वृंदावन में प्रेम मंदिर के पिछले हिस्से में बने गोदाम में मंगलवार शाम करीब 6 बजे आग लग गई। सूचना मिलते ही फायर ब्रिगेड की 6 गाड़ियां मौके पर पहुंच गई हैं।
आतंकी सूची में लॉरेंस बिश्नोई, गोल्डी बराड़, काला जठेड़ी का नाम शामिल
राष्ट्रीय जांच एजेंसी (NIA) ने गैंगस्टर लॉरेंस बिश्नोई, विदेश में बैठे गोल्डी बराड़ और काला जठेड़ी को अब आतंकी सूची में शामिल किया गया है। NIA ने बिश्नोई के खिलाफ दर्ज दो मामलों में से एक में चार्जशीट दाखिल की है। दूसरे मामले में लॉरेंस का संबंध विदेश में बैठे आतंकी समूहों के साथ होने की बात कही गई है। पढ़ें पूरी खबर...
ओडिशा में टाटा स्टील के मेरामंडली प्लांट में स्टीम पाइप फटा, 19 कर्मचारी घायल
ओडिशा के ढेकनाल में में टाटा स्टील के एक प्लांट में मंगलवार को स्टीम पाइप फट गया। इससे निकली स्टीम से 19 कर्मचारी घायल हो गए। घटना दोपहर 1 बजे के करीब हुई। घायल कर्मचारियों को इलाज के लिए अस्पताल भेजा गया है।
टाटा स्टील ने एक बयान में कहा- ढेंकनाल में टाटा स्टील मेरामंडली वर्क्स में दुर्घटना हुई है। घटना इंस्पेक्शन वर्क के दौरान हुई। हादसे के तुरंत बाद सभी आपातकालीन प्रोटोकॉल सेवाओं को सक्रिय कर दिया गया और क्षेत्र को बंद कर दिया गया। पढ़ें पूरी खबर...
ब्रिटेन के नॉटिंघमशायर में 3 लोगों की हत्या और इतने ही घायल, आरोपी गिरफ्तार
ब्रिटेन के नॉटिंघमशायर में मंगलवार को तीन लोगों की हत्या कर दी गई। घटना काफी सुबह हुई, हालांकि वक्त नहीं बताया गया। पुलिस के मुताबिक- आरोपी को गिरफ्तार कर लिया गया है। दो लोगों की डेड बॉडीज एक सड़क के किनारे मिली, जबकि तीसरे की सड़क से कुछ दूरी पर पाई गई।
इसके अलावा तीन लोग गंभीर रूप से घायल हैं, इन्हें हॉस्पिटल में एडमिट कराया गया है। ये साफ नहीं है कि इन घटनाओं को एक ही आरोपी ने अंजाम दिया या दूसरा वाकया अलग है। पुलिस ने कहा- जांच अभी बहुत शुरुआती दौर में है। 31 साल के आरोपी को गिरफ्तार किया गया है। पूछताछ जारी है।
बालासोर ट्रेन हादसे में घायल हुए एक शख्स की मौत, मरने वालों की संख्या 289 हुई
ओडिशा के बालासोर में हुए ट्रेन हादसे में घायल हुए एक शख्स की अस्पताल में इलाज के दौरान मौत हो गई। इसके बाद हादसे में मरने वालों की संख्या बढ़कर 289 हो गई है, पहले यह संख्या 288 थी। 2 जून को बालासोर में तीन ट्रेनों के टकराने से यह हादसा हुआ था।
जम्मू-कश्मीर में सेना-पुलिस का जॉइंट ऑपरेशन, दो आतंकवादी मार गिराए
जम्मू-कश्मीर के कुपवाड़ा जिले में सेना और पुलिस ने जॉइंट ऑपरेशन चलाया। जिसमें दो आतंकवादियों को मार गिराया गया। पुलिस ने कहा अभी सर्च ऑपरेशन जारी है।
उत्तर भारत में भूकंप, दिल्ली-एनसीआर समेत 5 राज्यों में महसूस किए गए झटके
देश के उत्तरी हिस्से में मंगलवार को भूकंप के झटके महसूस किए गए। इसकी तीव्रता रेक्टर स्केल पर 5.7 मापी गई। दिल्ली-एनसीआर के अलावा पंजाब, चंडीगढ़, हरियाणा और हिमाचल प्रदेश में भूकंप के झटके महसूस किए गए।
मंगलवार को ही तिब्बत के शिजांग में भूकंप आया। रिक्टर स्केल पर इसकी तीव्रता 4.3 मापी गई। नेशनल सेंटर फॉर सीस्मोलॉजी (NCS) के मुताबिक, सुबह 3:23 बजे यह भूकंप आया। इसका केंद्र जमीन से 106 किलोमीटर नीचे था। पढ़ें पूरी खबर...
पुणे-मुंबई एक्सप्रेस वे पर ऑइल टैंकर में आग लगी, 4 की मौत 3 घायल
पुणे-मुंबई एक्सप्रेसवे पर लोनावला के पास एक ऑइल टैंकर पलट गया, जिससे भीषण आग लग गई। इस हादसे में चार लोगों की मौत हो गई और तीन घायल हैं। अचानक टैंकर ने नियंत्रण खो दिया और पलट गया, जिसके बाद सड़क पर ऑइल गिरा और आग लग गई। घटना की जानकारी मिलते ही रेस्क्यू टीम और स्थानीय पुलिस घटनास्थल पंहुचे। पूरी खबर पढ़ें...
नीतीश कैबिनेट से जीतन राम मांझी के बेटे संतोष का इस्तीफा, NDA में जा सकते हैं
मुख्यमंत्री नीतीश कुमार की विपक्षी एकता को बड़ा झटका लगा है। उनके करीबी और हिंदुस्तानी आवाम मोर्चा के नेता और पूर्व CM जीतन राम मांझी ने अपनी राह अलग कर ली है। मांझी के बेटे डॉ. संतोष मांझी ने मंत्री पद से इस्तीफा दे दिया है। हम पार्टी के 4 विधायक हैं। कयास लगाए जा रहे हैं कि जीतन राम मांझी और उनके बेटे NDA में शामिल हो सकते हैं। पूरी खबर पढ़ें...
ISRO चेयरमैन ने कहा- 12 से 19 जुलाई के बीच लॉन्च होगा चंद्रयान-3
इसरो का मून मिशन चंद्रयान -3 अगले महीने, यानी 12 से 19 जुलाई के बीच लॉन्च किया जाएगा। इसरो चेयरमैन एस सोमनाथ सोमवार को इसरो द्वारा आयोजित एक दिवसीय वर्कशॉप और स्पेस ऐग्जीबिशन के उद्घाटन कार्यक्रम के दौरान यह बताया।
जम्मू-कश्मीर में पुलिस ने तीन लोगों को अरेस्ट किया
जम्मू-कश्मीर में बारामूला पुलिस ने तीन लोगों मोहम्मद अशरफ मीर, मोहम्मद यासीन भट और वासिद अशरफ सोफी को गिरफ्तार किया है। तीनों के अगेंस्ट देश विरोधी गतिविधी में शामिल होने का केस दर्ज है।
तिब्बत के शिजांग में आया भूकंप, 4.3 मापी गई तीव्रता
तिब्बत के शिजांग में मंगलवार को भूकंप आया। रिक्टर स्केल पर इसकी तीव्रता 4.3 मापी गई। नेशनल सेंटर फॉर सीस्मोलॉजी (NCS) के मुताबिक, सुबह 3:23 बजे यह भूकंप आया। इसका केंद्र जमीन से 106 किलोमीटर नीचे था। अभी तक किसी के घायल होने की जानकारी नहीं है।
काम के दौरान सरकारी कर्मचारी लेंगे योगा ब्रेक, केंद्र सरकार का आदेश
केंद्र ने अपने कर्मचारियों को तनाव कम करने, तरोताजा रहने के लिए छोटी अवधि का 'Y-ब्रेक- योगा एट ऑफिस चेयर' लेने को कहा है। मंत्रालय ने एक आदेश में केंद्र सरकार के सभी मंत्रालयों/विभागों से ऑफिस में लोगों के लिए इस नए योग प्रोटोकॉल को अपनाने और बढ़ावा देने को कहा है।
बांग्लादेश की PM शेख हसीना ने ममता बनर्जी को भेजे 600 किलो आम
बांग्लादेश की प्रधान मंत्री शेख हसीना ने बंगाल की मुख्यमंत्री ममता बनर्जी को गिफ्ट के तौर पर 600 किलोग्राम आम भेजे हैं। बांग्लादेश डिप्टी हाई कमीशन के एक अधिकारी ने कहा, राजनयिक प्रयासों के तहत बनर्जी को 'हिमसागर' और 'लंगड़ा' किस्मों के आम भेजे गए हैं। पिछले साल भी हमने आम भेजे थे।
पंजाब पुलिस ने गैंगस्टर गोल्डी बराड़ के करीबी को किया गिरफ्तार
पंजाब पुलिस की एंटी-गैंगस्टर टास्क फोर्स ने भगोड़े गैंगस्टर गोल्डी बराड़ के करीबी और कोटकपूरा के प्रदीप सिंह हत्याकांड के मास्टर माइंड गैंगस्टर हरप्रीत सिंह को गिरफ्तार किया है। पंजाब के DGP गौरव यादव ने सोमवार को ट्वीट कर इसकी जानकारी दी। उन्होंने बताया कि 10 नवंबर 2022 को 6 गैंगस्टरों ने प्रदीप की हत्या कर दी थी।
रुड़की के एक गांव में पुलिस और ग्रामीणों के बीच झड़प, इलाके में धारा 144 लागू
उत्तराखंड के रुड़की के बेलरा गांव में सोमवार को पुलिस और ग्रामीणों के बीच झड़प हुई। इसे लेकर इलाके में धारा 144 लगा दी गई है। हरिद्वार के SSP अजय सिंह ने बताया कि गांव में एक व्यक्ति की मौत हुई थी। ग्रामीण आरोप लगा रहे हैं कि उस व्यक्ति की हत्या की गई है। हालांकि, जांच में कुछ नहीं मिला।
उन्होंने बताया कि कुछ बदमाशों ने आज पुलिस पर पथराव किया। 24 से ज्यादा लोगों को गिरफ्तार किया गया है। ऐसा लगता है कि पुलिस पर हमला एक साजिश के तहत किया गया है। जांच की जा रही है।
दिल्ली में कांग्रेस के पूर्व MLA की पत्नी की सड़क हादसे में मौत, CCTV की मदद से आरोपी अरेस्ट
दिल्ली में कांग्रेस के पूर्व विधायक राजेश लिलौठीया की पत्नी मधु राजेश लिलौठीया की सड़क हादसे में मौत हो गई। उनकी कार को एक अन्य SUV ने टक्कर मार दी। घटना के बाद आरोपी कार चालक घटनास्थल से फरार हो गया। बाद में पुलिस ने CCTV की मदद से उसे गिरफ्तार किया।
पुलिस ने बताया कि हादसा सोमवार सुबह करीब 6 बजे हुआ। उन्हें कश्मीरी गेट इलाके में एक बलेनो कार एक्सीडेंट हालात में मिली। हादसे में घायल महिला को अस्पताल पहुंचाया गया। उसकी इलाज के दौरान मौत हो गई।
दिल्ली में कार के अंदर एक व्यक्ति की गोली मारकर हत्या
दिल्ली के नजफगढ़ इलाके में सोमवार को कार के अंदर एक व्यक्ति की गोली मारकर हत्या की गई। द्वारका के DCP एम हर्षवर्धन ने कहा कि मृतक की शिनाख्त हो गई है। आरोपी की पहचान की जा रही है। यह निजी दुश्मनी का मामला लग रहा है, लेकिन हर एंगल से जांच की जा रही है।
कोरियन एक्ट्रेस पार्क सू रयून की 29 साल की उम्र में मौत, सीढ़ियों से गिरीं; परिवार उनके अंग दान करेगा
कोरियन एक्ट्रेस पार्क सू रयून की 11 जून को सीढ़ियों से गिरने के बाद मौत हो गई। कोरियन मीडिया ने इस बात की जानकारी दी। वे 29 साल की थीं। मीडिया रिपोर्ट्स के मुताबिक, यह घटना जेजू द्वीप पर उनके परफॉर्मेंस से एक दिन पहले हुई थी। उनके परिवार ने उनके अंग दान करने का फैसला लिया है।
12 जुलाई को टेस्ट से शुरू होगा भारत का वेस्टइंडीज दौरा; 27 जुलाई से 3 वनडे, 3 से 13 अगस्त तक 5 टी-20 होंगे
भारतीय क्रिकेट टीम के वेस्टइंडीज दौरे का शेड्यूल जारी हो चुका हो चुका है। 12 जुलाई को 2 टेस्ट की सीरीज का पहला मुकाबला खेला जाएगा। 27 जुलाई से 3 वनडे और 3 अगस्त से 5 टी-20 इंटरनेशनल की सीरीज खेली जाएगी। 13 अगस्त को 5वें टी-20 के साथ टीम इंडिया का वेस्टइंडीज दौरा खत्म होगा।